Kegyelem nektek és békesség Istentől a mi Atyánktól és az Úr Jézus Krisztustól!

Ez 11, 19-21  
*19Egy szívet adok majd nekik, és új lelket adok beléjük, eltávolítom testükből a kőszívet, és hússzívet adok nekik, 20hogy rendelkezéseim szerint éljenek, törvényeimet megtartsák és teljesítsék. Az én népem lesznek, én pedig Istenük leszek. 21A szívről pedig így szól az én Uram, az ÚR: Akiknek a szíve a förtelmes és utálatos bálványokat követte, azoknak a tetteit a fejükre olvasom!*

Életre hívott Gyülekezet!

Mi változott az elmúlt héten?   
Van valami, amit sikerült tovább vinned Húsvét ünnepéből? Van valami, amit hordozol ma is?  
Ugyan még csak egy hét telt el, de talán már is olyan távolinak tűnik, már most kezd talán a homályba veszni, sokaknál talán ködös emlékké lenni csak a Feltámadás ünnepe. Remélem, hogy egy-egy szikra azért legalább mindenkinek megadatott, ami ha nem is borította már most a változás lángjaiba az életet, de a megújulás füstjeleit azért a mélyből talán már mutatja. Nekem is van egy ilyen szikrám, had osszam meg most! A hajnali istentisztelet előtt, ahogy felértünk a templomhoz, valami misztikus, szinte reszkető reménység érzése fogott el a sötétségben való készülődés között. És ez az érzés, valahogy arra vitt, hogy egész nap a „Győzelmet vettél” kezdetű énekünket dúdoltam. Ez pedig meg is ragadt valahogy bennem, és azóta mindennapom imádságává, hálaadásává vált ez a reménység, ez az öröm, ez a mondat: „Krisztus győzelmet vett értem.”. Más dolog ezt tudni és más minden nap kimondani, énekelni és hálát adni érte!

Ezékiel próféta idejébe kalauzol minket mai igénk, amikor is bőven volt, illetve lett volna min változtatni – jó néhány dolog sajnos a mai napig nem változott. A nép vezetői eltorzították Isten akaratát és a saját érdekeik mentén nyomorgatták és félrevezették a rájuk bízottokat. Még talán önmagukat is becsapták és minden ordító visszásság ellenére el tudták hinni, hogy minden rendben, hogy helyén van az Úrral való kapcsolatuk is. Ennek a hamisságnak végül a babiloni fogság lett következménye, hiába voltak ott az Úr figyelmeztető igéi, maguk a próféták is, hogy bizony nagyon ideje lenne a valódi, életformáló változásnak. Nem Isten hagyta el a népet, nem Ő akarta az ország pusztulását, hanem a nép hagyta el a kegyelemmel megtartó Urat. Ha a mai világ, ha mi így teszünk, akkor bizony ránk se vár más, mint, hogy a veszedelem, ami felé rohanunk, az teljessé is válik az életünkben. Mai igénkben Isten mondja ki: „*Akiknek a szíve a förtelmes és utálatos bálványokat követte, azoknak a tetteit a fejükre olvasom!”*. Nem ő hozza a rosszat ellenünk, hanem szembesít, szembeállít azzal, ami felé mi rohanunk. Amit eddig távol tartott, azzal most hagyja, hogy találkozz.   
Bálványok kellenek? Propaganda, hazugság, emberi okoskodás, hitetlen és hiteltelen vezetők? Ha továbbra is ez kell, akkor Isten felemeli a kegyelemmel óvó kezét az életedről és azt mondja: Tessék, itt van, mind a tiéd lehet! De akkor a következmény is a tiéd…  
*„de szabadíts meg a gonosztól”* – imádkozzuk minden nap is akár a MiAtyánk imádságban. De valóban ezt akarjuk? Nem éppen mi áhítozzuk ezeket a hatalmakat, mikor azokba vetjük a bizalmunkat, mikor teljes áhítattal tudjuk követni a hazugságokat? Nem éppen mi térünk vissza napról napra szabad akaratunkból a gonoszhoz? A hazugsághoz, a gyűlölködéshez, a kapzsisághoz, a félelmekhez?  
Minket formál a Feltámadás örömhíre, vagy mi csak torzítjuk nap nap után?

Mai igénkben azt olvastuk: „ *Egy szívet adok majd nekik, és új lelket adok beléjük, eltávolítom testükből a kőszívet, és hússzívet adok nekik”*. Isten tehát Ezikel idejében meglehetősen konkrétan mondja ki, hogy változás kell, nem csak a társadalomban, hanem konkrétan az egyes emberben. És ahogyan akkor nem az volt Isten válasza, hogy új rendszer kell, az ország, a nép változzon meg, úgy ma is ugyanúgy engem és téged szólít meg személyesen és mondja azt, hogy új szív, élő, hús szív kell. Olyan, ami mindent elfedez, mindent hisz, mindent remél, mindent eltűr, amelyből a szeretet soha el nem múlik – hogy Pál apostol szavait idézzem.

Számomra a jég és a víz képe ugrik be. Ez nyilván azért is van így, mert a jég okozott néhány komoly esést és sérülést nekem, míg a vizet mindig is nagyon szerettem, akár az úszást, akár egy csobogó kis patak szívet üdítő „kedvességét”.  
Az elhidegülés egymástól, a fagyott kapcsolatok, a jégpáncél mögé bújó életek emberek és Isten elől, mind mai élő korképünk. A mi mennyei Atyánk azonban össze akarja törni a jégből épített falakat és fel akarja hevíteni a merevvé fagyott hitünket. Ő vizet akar. Élő vizet, azaz Krisztust akarja adni a mi életünkbe. Csobogó patakként kell, hogy hallható, megtapasztalható, élő legyen a hitünk a világban.   
A jég, a kőszív érzéketlen a világra, érzéketlen az elhívásra. A hússzív, az élő hit, érzékeli a körülötte lévő világot, meghallja, felismeri és vállalja az elhívását.   
Isten élő és ható tanúságtevőket akar a világba, akik hűek maradnak az Ő élő és ható igéjéhez. Nem egy kőből és vasból épült mereven bezárkózó egyházat épít. Mert Isten nem gyülekezeti tagokat gyűjt felekezetekbe, hanem élő hitű embereket Önmaga köré.   
Akkor miért nem egy szívvel, egy hittel mozduló és ható közösség ma a kereszténység? Mert Isten nem egy végletesen pusztító Úr, hanem szembesít a következményekkel, ahogy Izráelt, úgy minket is odaállít a tetteink, a szavaink, a hitetlenségünk következményeivel szembe és ahogy az igénkben is olvastuk, a fejünkre olvassa, hogy Krisztus helyett, mi milyen Bálványokban is hiszünk. Amikor azon merengünk, hogy hol vannak az emberek, hogy miért fogyatkozik a hitvalló, hiteles Krisztus-tanú, akkor inkább azt kellene vizsgálgatnunk, hogy hogy is állok én a bálványaimmal. Minek áldozok én az időmből, az erőmből, a kapott talentumaimból? Világi hatalmaknak rendszereknek, önmagam építette bálványoknak – a templom, a hagyományok, a munkám, a családom is lehet aranyborjúvá -, vagy épp a mások által vonzóvá tett értékeket keresem és szolgálom?

A mi Teremtőnk bár jól tudja – hiszen Ő alkotott minket -, hogy dönthetnénk mellette és mégsem tesszük, mindennek ellenére mégse egyszerűen ennek a hangos követelésével szólít meg. Mégsem azt mondja, mint sokszor a türelmét vesztett szülő, hogy 3ig számolok, aztán most már tényleg tedd helyre a dolgokat különben jön a büntetés. Ahogy mai igehirdetési igénkben egy ígérettel szólít meg: „*hússzívet adok nekik, 20hogy rendelkezéseim szerint éljenek, törvényeimet megtartsák és teljesítsék. Az én népem lesznek, én pedig Istenük leszek.”*, az oltár előtti igében pedig mérhetetlen kegyelemmel lép a tanítványokhoz: „Békesség nektek!”, vagy ahogy Tamáshoz külön is elmegy, külön is köszönti és külön is megerősíti a hitét, úgy ma hozzád is épp ilyen kegyelemmel és a békesség, az üdvösség ígéretével lép, hogy a Feltámadás, a Megváltás a te életedbe is igazi, valós változást hozzon.   
Azt kérdeztem, hogy mi változott számodra az elmúlt héten? Most inkább tovább viszem a kérdést: mi fog változni a ma és a következő napjaidon? Téged hol, miben indít változásra, az életeddel való tanúságra Krisztus?

A mai vasárnap az óegyházban különleges vasárnap volt. Húsvétkor keresztelkedtek meg és után egy héten át minden nap a keresztelői fehér ruhában jártak és minden nap tartottak istentiszteletet. Aztán ezen a Húsvét utáni első vasárnapon már a szokott, saját ruhájukban jöttek el az istentiszteletre és először ünnepelhették a gyülekezet tagjaival az Úrvacsora ajándékát, az értük történt kereszt és feltámadás ünnepét. Nagy ünnepük volt. Nem csak azért, mert vasárnap és úrvacsora, hanem azért, mert együtt ünnepelhették, hogy bővül Krisztus gyülekezete, az Úr elhívott népének tanúsága élő és ható a vilgban. Mind ünneplték, hogy részesei lehetnek a megváltás életet formáló valóságának.   
Ünnepeltek, hogy Krisztusért hús szívük lehet, élő hitük, élő reménységük van és ez az, ami meghatározza az életüket, a személyüket és így az egész közösséget.

Így kérdezem ismét: mire indít, milyen változásra téged az, hogy hús szíved lehet, hogy a feltámadott Krisztus közösségének tagja vagy?   
Felelősség, öröm, egy halogatott bocsánatkérés, vagy megbocsátás?   
Ne hagyd magad mögött a Feltámadás ünnepét, hanem éld meg valóban a változást, hogy a kőből hús, a jégpáncélból élő víz lehet!   
Testvérem, válj te is az élő víz forrásává a világban, ahogyan Jézus Krisztus ígérte nekünk: *„Aki hisz énbennem, ahogy az Írás mondta, annak belsejéből élő víz folyamai ömlenek.”*. Így legyen! Ámen